नोगोर-सोहोरनि खायसे मुखुब सुबुंफोरा जिउखांनायखौ नागारथ’नानैबो मानसिफोरा लाउखार ओंखाम जानायनि मुङाव थांनानै लाउखार ओंखाम जायगाखौ फिन बे नोगोर-सोहोर बादि दुंदुं आबहावा जिउखांनायखौनो मोनहैनाय बादि नुयो। मिथिंगायारिनि दिदोम सहायसुला आबहावाखौ नागिरनानै थांना मानसिफोरा दावरावयै लाउखार ओंखाम जानायनि थाखाय थोंजोङै एबा खेंसालियै सोमखोर मिथिंगानि बिखायाव खहा लाबोनाय बादि मोनदांथि मोनदों। आबहावान्त्रआ आथिखालनि आबहावाखौ गुबुंले खालामदों । बिनिखायनो मिथिंगायारि आबहावाखौ बिदि दावरावजों गुबुंले खालामनाय बादि मोन्दांथि मोनदों । बेफोर खोथाफोरखौ जों गोथौवौ साननो गोनां जानानै फैबाय । बे लाउखार ओंखाम जानायनि बेलायाव सोरखारा माखासे नेमखान्थि खालामनो हायो , जाहाथे बे लाउखार ओंखाम जानायनि मुङाव मिथिंगायारिया जेन खहा जाया लोगोसे मानसिफोराबो बिदि जायगायाव थांनानै निजोमै दावराव-दावसि खालामाबालानो लाउखार ओंखामखौ जानो हायो। बिदि खालामोब्ला मिथिंगायारि जायगा फोरा रैखा जागोनखौ बुंनो हायो । बे बेलायाव लाउखार ओंखाम जाग्रा थिलिनि खाथि-खालानि सुबुंफोराबो एसे बिबान लानो गोनां जानानै फैथारबाय। बिसोरबो मावसोम हानजानि बिबान लानानै गावनि मिथिंगायारि आबहावाखौ रैखाथि होनो ओंखार बोयोब्ला मिथिंगानि महरा रैखा मोनगोन। अब्ला मिथिंगाजों मानसिफोरनि सोमोन्दोयाबो गोरा जानायनि सुजुग फैगोनखौ हमदांनो हायो। बिनिखायनो सोरखारा बे बेलायाव मोजाङै नायबिजिरनानै लाउखार ओंखाम जाग्रा जायगानि सायाव जेन माबा मोनसे मोजां राहा-लामा लानो हायो ।आरो बे खामानिया रायजो-राजाफोरनि थाखाय जोबोर बाखनायथाव जागोनखौ मिजिंगथिनो हायो। नङाब्ला लासैनो लाउखार ओंखाम जानाय जायगायाव गोबां निजोमखौ नागिरग्रा- मोजां मोनग्रा सुबुंफोरा थांनायखौ नागारनो हागौ !